ජනාධිපති කාර්ය සාධක බලකායේ මැදිහත් වීමෙන් ගොවීන්ගෙන් එළවළු සහ පළතුරු මිලදී ගැනීමේ දෙවන අදියර අද (15) සහ හෙට (16) යන දින වලදී ක්‍රියාත්මක කෙරෙනවා.ඒ අනුව මෙම වැඩසටහනේ දෙවන අදියර අනුරාධපුර, බදුල්ල, රත්නපුර සහ හම්බන්තොට යන දිස්ත්‍රික්ක කේන්ද්‍ර කරගනිමින් ක්‍රියාත්මක බවයි රජයේ ප්‍රවෘත්ති දෙපාර්තමේන්තුව නිවේදනය කරන්නේ.මීට අමතරව රත්නපුර සහ හම්බන්තොට දිස්ත්‍රික්කවල කෙසෙල් ගොවීන්ගේ කෙසෙල් අස්වැන්න මුළුමනින්ම මිලදී ගැනීම සඳහා දිස්ත්‍රික් දිසාපතිවරුන් වෙත මුදල් නිදහස් කර ඇති බවයි රජයේ ප්‍රවෘත්ති දෙපාර්තමේන්තුව වැඩිදුරටත් දැනුම් දෙන්නේ.ඒ අනුව එම දිස්ත්‍රික්කවල තෝරාගත් ස්ථාන කිහිපයකදී කෙසෙල් අස්වැන්න මිලදී ගැනීමට සියළු කටයුතු සුදානම් කර තිබෙනවා.සිංහල දෙමළ අලුත් අවුරුදු කාලය තුළ පාරිභෝගික ජනතාව වෙත හිඟයකින් තොරව එළවළු සහ පළතුරු බෙදාහැරීමේ අරමුණින් පසුගිය 11 සහ 12 යන දෙදින තුලදී එළවළු කිලෝග්‍රෑම් දෙලක්ෂයක් මිලදී ගෙන රටපුරා බෙදාහැරීම සාර්ථකව ක්‍රියාත්මක කළ බවයි දැනුම් දෙන්නේ.මේ අතර බදුල්ල දිස්ත්‍රික්කයේ බණ්ඩාරවෙල, වැලිමඩ සහ කැප්පෙටිපොළ යන ස්ථානයන්හි දී දිස්ත්‍රික් ලේකම්වරයාගේ ප්‍රධානත්වයෙන් සිවිල් ආරක්ෂක දෙපාර්තමේන්තුව විසින් එළවළු මිලදී ගැනීමේ වැඩසටහනක් ද ක්‍රියාත්මක වනවා.තවද අනුරාධපුර දිස්ත්‍රික්කයේ සිවිල් ආරක්ෂක දෙපාර්තමේන්තුව මූලිකත්වයෙන් එළවළු මිලදී ගැනීමේ ක්‍රියාවලිය ඉදිරි දිනවලදී තවදුරටත් ක්‍රියාත්මකයි.